KIRJALLINEN KYSYMYS E-2377/99

esittäjä(t): Richard Howitt (PSE) komissiolle

(16. joulukuuta 1999)

Aihe: Sidottu tuki

Alankomaiden ja Britannian kehitysyhteistyöministerit ovat toteuttaneet toimenpiteitä, jotka vähentävät kehitysyhteistyöbudjetin määrärahoja mutta lisäävät paikallisen teollisuuden tukea. Voisiko komissio selventää, mitä se on tehnyt tukeakseen yksityisen sektorin toimintaa kehitysmaissa lisäämällä paikallisten yhtiöiden pääsyä avustussopimusten piiriin ja siten edistämällä paikallisen yksityisen sektorin kansainväliselle kilpailulle altistamista?

Poul Nielsonin komission puolesta antama vastaus

(6. tammikuuta 2000)

Yhteisön avustussopimuspolitiikka on aina perustunut edunsaajamaista ja jäsenvaltioista tulevien tarjoajien laajaan osallistumiseen. Osallistumisen lisäämiseksi toteutettiin erityistoimia. Tuleva yhteisön ja Afrikan, Karibian ja Tyynenmeren maiden (AKT) välinen kumppanuussopimus säilyy edelleen hyvin vapaana avustussopimuksena, joka on avoin kaikille sopimuksen allekirjoittajamaille ja sisältää AKT-maiden yritysten suosituimmuuskohtelua koskevia määräyksiä avustussopimuksista kilpailtaessa.

Komissio otti vuonna 1998 käyttöön uuden yksityisen sektorin kehitysstrategian parantaakseen kehitysmaiden yksityisen sektorin yritysten kilpailukykyä yleisemminkin. Tämä strategia perustuu kokonaisvaltaiseen lähestymistapaan, jonka tavoitteena on liiketoimintaympäristön, paikallisen sektorin, rahoitusalan ja yksityisen sektorin, instituutioiden sekä yksittäisten yritysten toimintakyvyn parantaminen(1).

Tämän strategian täytäntöön panemiseksi komissio tarjoaa AKT-maille joukon tukijärjestelyitä. AKT-maiden liiketoimintaympäristön analysoimiseksi käynnistetään Diagnos-ohjelma, joka tukee maan tai alueen tasoisen strategian suunnittelua. Strategiassa korostetaan uudistuspolitiikkojen määrittämistä, mutta se sisältää myös välineitä väli- ja mikrotasojen tukemiseksi. Yhteisön ja AKT-maiden liiketoiminnan tukijärjestelmä EBAS, joka on kysyntälähtöinen ja jonka kustannukset jaetaan, tähtää AKT-maiden yritysten kilpailukyvyn sekä yksityisen sektorin ja muiden kuin rahoituspalveluja tarjoavien välittäjien kapasiteetin lisäämiseen. AKT-maihin kohdistuvia investointeja ja taloudellista yhteistyötä edistävän (valmisteltavana olevan) Proinvest-ohjelman tavoitteena on edistää investointien ja kumppanuuden jatkuvuutta ja kestävyyttä luomalla yhteistyösuhteita yritysten välille. Lisäksi kunkin maan kansallisiin tai alueellisiin tavoiteohjelmiin voi sisältyä yksityiselle sektorille annettavia avustuksia.

Komissio tukee yksityissektoria tekemällä yhteistyötä Euroopan investointipankin ja AKT -maiden ja EU:n teollisuuden kehittämiskeskus CDI:n kanssa ja sovittaa antamansa avun yhteen näiden tarjoamien välineiden kanssa. Molempien toimielinten valtuuksia aiotaan laajentaa valtuuksia nyt neuvoteltavassa LOME-yleissopimuksen jälkeisessä sopimuksessa. Strategian täytäntöönpano pyritään sovittamaan yhteen muiden rahoittajien, erityisesti jäsenvaltioiden kanssa.

Lopuksi on syytä muistaa, että jäsenvaltioiden ja komission antamien avustusten erona on se, että (edellä mainitun lisäksi) yhteisön avustuksista järjestetään tarjouskilpailu kaikissa viidessätoista jäsenvaltiossa.

(1) KOM(98) 667 lopullinen.